**Likumprojekta „Grozījumi likumā „Par iedzīvotāju ienākuma nodokli”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1) Ekonomiskās sadarbības un attīstības organizācijas (*OECD*) Investīciju komitejas ziņojums par Latvijas izvērtējumu OECD Investīciju komitejā(*Accession Examination Of Latvia Under The OECD Investment Instruments*);  2) Ministru kabineta 2015.gada 25.augusta sēdes protokola Nr.41 43.§ „Par informatīvo ziņojumu “Par iespējām palielināt ieņēmumus” 4. un 9.punkts;  3) Ministru kabineta 2015.gada 27.augusta sēdes protokola Nr.42 3.§ „Par informatīvo ziņojumu “Par priekšlikumiem valsts budžeta ieņēmumiem un izdevumiem 2016.gadam un ietvaram 2016. 2018.gadam” 2.punkts;  4) Ministru kabineta 2015.gada 31.augusta sēdes protokola Nr.43 4.§ „Par informatīvo ziņojumu “Par priekšlikumiem valsts budžeta ieņēmumiem un izdevumiem 2016.gadam un ietvaram 2016. 2018.gadam” 5.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Likuma 8.panta piektāsdaļas ievaddaļa, 9.panta pirmās daļas 4.punkts, 10.panta pirmās daļas 5. un 6.punkts, 11.1panta ceturtās daļas 9. un 10.punkts, 39.panta 6.punkts*  Ir nepieciešams novērst diskriminācijas noteikumus attiecībā uz brīvu kapitāla kustību – iemaksām privātajos pensiju fondos un apdrošināšanas sabiedrībās, kas dibinātas citā Ekonomiskās sadarbības un attīstības organizācijas dalībvalstī.  Likumprojekts paredz grozījumus likumā “Par iedzīvotāju ienākuma nodokli” (turpmāk – likums), kas vienādo iedzīvotāju ienākuma nodokļa režīmu attiecībā uz Latvijas rezidentu veiktajām iemaksām privātajos pensiju fondos vai apdrošināšanas sabiedrībās, kuras dibinātas citā Ekonomiskās sadarbības un attīstības organizācijas dalībvalstī.  *Likuma 8.panta 5.2 daļa*  Likuma 8.panta piektajā daļā ir noteikts, ka no maksātāja ienākumiem, par kuriem maksā algas nodokli, izslēdz Latvijas Republikā vai citā Eiropas Savienības dalībvalstī, vai Eiropas Ekonomikas zonas valstī reģistrētos privātajos pensiju fondos atbilstoši licencētiem pensiju plāniem un Latvijas Republikā vai citā Eiropas Savienības dalībvalstī, vai Eiropas Ekonomikas zonas valstī reģistrētā apdrošināšanas sabiedrībā iemaksātās dzīvības apdrošināšanas (ar līdzekļu uzkrāšanu) prēmiju summas, kuras kopā nepārsniedz 10 procentus no maksātājam aprēķinātās bruto darba samaksas taksācijas gadā, un iemaksātās dzīvības (bez līdzekļu uzkrāšanas), veselības vai nelaimes gadījumu apdrošināšanas prēmiju summas, kas nepārsniedz 10 procentus no maksātājam aprēķinātās bruto darba samaksas taksācijas gadā, bet ne vairāk kā 426,86 *euro* gadā, ja ir izpildīti attiecīgi nosacījumi.  Ņemot vērā to, ka darba devēji veic apdrošināšanas prēmiju maksājumus arī par personām, kuras atrodas bērna kopšanas atvaļinājumā, kā arī pārejošas darbnespējas, grūtniecības un dzemdību atvaļinājumā, par kurām maksātājam ir izsniegta darbnespējas lapa “B”, bet kurām taksācijas gadā nav bijuši ar algas nodokli apliekami ienākumi, veidojas situācija, ka minētajām personām apdrošināšanas prēmiju maksājumu summa pārsniedz 10 % no darbinieka bruto darba samaksas taksācijas gadā un pārsnieguma summa tiek iekļauta darbinieka gada apliekamajā ienākumā, un no tās tiek ieturēts iedzīvotāju ienākuma nodoklis.  Līdz ar to, lai turpmāk minētajām personām neveidotos ar iedzīvotāju ienākuma nodokli apliekams ienākums no apdrošināšanas prēmiju maksājumiem, ja taksācijas gadā nav bijuši ar algas nodokli apliekami ienākumi, likumprojekts paredz likuma 8.panta piektajā daļā noteiktos ierobežojumus nepiemērot iedzīvotāju ienākuma nodokļa maksātājam (turpmāk – maksātājs) proporcionāli par tām taksācijas gada kalendāra dienām, kurās tas atrodas bērna kopšanas atvaļinājumā, kā arī pārejošas darbnespējas, grūtniecības un dzemdību atvaļinājuma kalendāra dienām, par kurām maksātājam ir izsniegta darbnespējas lapa “B”.  *Likuma 10.panta pirmās daļas 1.1 punkts un 11. panta trešās daļas 7.2 punkts*  Tā kā paredzēts, ka ar 2016.gadu spēkā stājas Solidaritātes nodokļa likums, kura objekts ir solidaritātes nodokļa maksātāju ienākumu daļa, kas pārsniedz valsts sociālās apdrošināšanas obligāto iemaksu maksimālo objektu, Likumprojekts paredz papildināt Likumu ar iespēju maksātāja attaisnotajos izdevumos iekļaut arī maksātāja izdevumus, kas radušies, veicot solidaritātes nodokļa nomaksu. Tādējādi, piemēram, darbinieki, kuru algota darba ienākumi pārsniedz valsts sociālās apdrošināšanas obligāto iemaksu maksimālo objektu, attaisnotajos izdevumos būs tiesīgi iekļaut no to ienākumiem ieturēto uz darbinieku (darba ņēmēju likuma “Par valsts sociālo apdrošināšanu” izpratnē) attiecināmo solidaritātes nodokļa daļu.  Tāpat paredzēts Likumu papildināt ar normu, kas atļauj maksātājam – saimnieciskās darbības veicējam, izdevumos iekļaut par darbinieku samaksātā solidaritātes nodokļa daļu, kas attiecināma uz maksātāju kā darba devēju.  *Likuma 11.10 panta otrā, trešā, 3.1 un ceturtā daļa, pārejas noteikumu 118.punkts*  Saistībā ar minimālā sociālās apdrošināšanas obligāto iemaksu objekta ieviešanu (likumprojekts “Grozījumi likumā “Par valsts sociālo apdrošināšanu”) un izmaiņām mikrouzņēmumu nodokļa uzlikšanas kārtībā (likumprojekts “Grozījumi Mikrouzņēmumu nodokļa likumā”) tika pieņemts lēmums, ka uz patentmaksas maksātājiem netiks attiecināts nosacījums par minimālo sociālās apdrošināšanas obligāto iemaksu objektu, ja tiks samazināts pieļaujamais patentmaksu maksātāju pieļaujamais maksimālais saimnieciskās darbības ieņēmumu slieksnis. Tādējādi Likumprojekts paredz samazināt pašreizējo saimnieciskās darbības ieņēmumu slieksni, kas atbilst 50 tūkst. *euro* jeb Pievienotās vērtības nodokļa likumā noteiktajam slieksnim, kas paredz pienākumu reģistrēties Valsts ieņēmumu dienesta pievienotās vērtības nodokļa maksātāju reģistrā, līdz 15 tūkst. *euro* (minētais slieksnis noteikts, ņemot vērā Valsts ieņēmumu dienesta sniegtos statistikas datus par saimnieciskās darbības veicēju, kas sniedz pakalpojumus patentmaksas maksātājiem noteiktajās jomās, vidējo gada apgrozījumu).  Likumprojekts “Grozījumi likumā “Par valsts sociālo apdrošināšanu”” paredz pakāpeniski ieviest minimālo valsts sociālās apdrošināšanas obligāto iemaksu gan mikrouzņēmumu nodokļa maksātāju darbiniekiem, gan darba ņēmējiem, kuri strādā pie darba devējiem, kas maksā nodokļus vispārējā kārtībā. Minimālais valsts sociālās apdrošināšanas obligātā iemaksu objekts tiks ieviests, sākot ar 2017.gadu. Līdz ar to, arī attiecīgajiem grozījumiem likumā “Par iedzīvotāju ienākuma nodokli” ir jāstājas spēkā 2017.gada 1.janvārī.  *Likuma 11.10 panta septītā daļa*  Saskaņā ar 2012.gada 31.maija likumā “Grozījumi likumā “Par iedzīvotāju ienākuma nodokli”” ietvertajiem grozījumiem, no likuma tika izslēgti meža un pļavu velšu vācēji no patentmaksu režīma, bet joprojām likuma 11.10panta septītajā daļā pastāv deleģējums. Lai sakārtotu tiesisko regulējumu attiecībā uz minēto situāciju, ir nepieciešams redakcionāli precizēt Ministru kabinetam noteikto deleģējumu.  *Likuma 3.panta otrās daļas 2.punkts, 12.panta pirmā, 1.1 , 1.2 un 1.3, ceturtā daļa, 19.panta 1.1 daļa*  Likumprojekts paredz ar 2016.gadu ieviest t.s. diferencēto neapliekamo minimumu. Tādējādi turpmāk visām personām tiks piemērots nevis vienāds neapliekamais minimums, bet gan tiks piemērots gada diferencētais neapliekamais minimums, kura apmērs atšķirsies atkarībā no maksātāja gūto ar nodokli apliekamo ienākumu apmēra (apliekamo ienākumu kopsummā tiks ieskaitīti gan ar vispārējo likmi apliekamie ienākumi, gan arī ienākumi, kurus ar nodokli apliek pēc samazinātas likmes). Personām, kuru gada apliekamā ienākuma apmērs nepārsniegs Ministru kabineta noteiktu slieksni, tiks piemērots maksimālais ar nodokli neapliekamais minimums, savukārt gada apliekamajam ienākumam pārsniedzot maksimālo Ministru kabineta noteikto slieksni, maksātājam tiks piemērots tikai minimālais ar nodokli neapliekamais minimums. Maksātājiem, kuru gada apliekamie ienākumi iekļausies intervālā starp abiem Ministru kabineta noteiktajiem gada apliekamā ienākuma sliekšņiem, tiks piemērots gada diferencētais neapliekamais minimums, kura apmēru noteiks saskaņā ar Ministru kabineta noteiktu formulu. Gada diferencētais neapliekamais minimums tiks aprēķināts un piemērots rezumējošā kārtībā, maksātājam iesniedzot taksācijas gada ienākumu deklarāciju.  Savukārt taksācijas gada laikā maksātājiem ienākuma gūšanas vietā, kur iesniegta algas nodokļa grāmatiņa (VID EDS izdarīta atzīme), tiks piemērots minimālais mēneša neapliekamais ienākums.  *Grozījumi Likuma 13.panta pirmās daļas 1. un 4.punktā*  Likumprojekts paredz sašaurināt personu loku, par kurām maksātājs ir tiesīgs piemērot atvieglojumu par apgādībā esošām personām. Turpmāk paredzēts, ka nodokļa atvieglojums tiks attiecināts tikai uz nepilngadīgu bērnu un uz bērnu, kamēr viņš turpina vispārējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai, aizbildnībā vai aizgādībā esošām personām, kā arī personām (laulāto, vecākiem vecvecākiem, bērniem, kas sasnieguši 18 gadu vecumu, ja minētās personas nestrādā, tām saskaņā ar normatīvajiem aktiem ir noteikta invaliditāte, kā arī tās nesaņem ar nodokli apliekamus ienākumu vai valsts pensiju.  Pēc Valsts ieņēmumu dienesta datiem uz 2015.gada martu kopā apgādībā bija 341,3 tūkst. personu, no kurām 262,6 tūkst. personu jeb 76,9% bija bērni (personas, kuras uz 2013.gada 1.janvāri nebija sasniegušas 18 gadu vecumu, kā arī personas, kuras turpina vispārējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai) un 78,8 tūkst. personu jeb **23,1%** bija pieaugušie.  Apgādībā esošās personas – pieaugušie – pārsvarā ir nestrādājoši laulātie, kā arī nestrādājoši vecāki un vecvecāki, ja viņi nesaņem pensiju no valsts. Tomēr, piemēram, atbilstoši likuma “Par iedzīvotāju ienākuma nodokli’ 13.panta pirmās daļas “c” apakšpunktam vīrs var paņemt apgādībā sievu, kas atrodas bērnu kopšanas atvaļinājumā, lai gan paralēli tam sieva saņem arī maternitātes pabalstu vai vecāku un bērnu kopšanas pabalstu no Valsts sociālās apdrošināšanas aģentūras. Savukārt, bezdarba gadījumā bezdarbnieks saņem bezdarbnieka pabalstu valsts sociālās apdrošināšanas sistēmas ietvaros. Līdz ar to, valsts ar citiem līdzekļiem jau nodrošina minētajām personām ienākumus. Turklāt pašreiz nodarbinātības politika ir vērsta uz cilvēku iesaisti darba tirgū nevis uz stimuliem, lai cilvēki būtu ekonomiski neaktīvi.  Sašaurinot personu loku, par kurām var piemērot iedzīvotāju ienākuma nodokļa atvieglojumu, šādu personu skaits nepārsniegs 18 tūkst. Savukārt attiecībā uz personām ar invaliditāti, ja tās nesaņem invaliditātes pensiju un nestrādā (piemēram, ir persona ar invaliditāti kopš bērnības un saņem tikai invaliditātes pabalstu), nodokļa atvieglojuma piemērošana ir pat paplašināta - par šādu personu  varēs piemērot nodokļa atvieglojumu.  Veikts arī grozījums, aizstājot terminu “invalīdi” ar terminu “personas ar invaliditāti”.  *Grozījumi Likuma 15.panta otrajā un 2.1 daļā, 17.panta septiņpadsmitajā un deviņpadsmitajā daļā, grozījumi pārejas noteikumu 90. un 91.punktā*  Likumprojekts paredz, ka iedzīvotāju ienākuma nodokļa likme 23% apmērā tiek saglabāta arī turpmākajos taksācijas periodos.  *Likuma pārejas noteikumu 52.punkts*  Šobrīd Likuma pārejas noteikumu 52.punkts nosaka, ka no aplikšanas ar iedzīvotāju ienākuma nodokli atbrīvo atbilstoši [Bezdarbnieku un darba meklētāju atbalsta likumam](http://likumi.lv/doc.php?id=62539) bezdarbnieka statusu ieguvušas fiziskās personas 2010., 2011., 2012., 2013., 2014., 2015., 2016. un 2017.gadā gūtos ienākumus no Eiropas Sociālā fonda darbības programmas "Cilvēkresursi un nodarbinātība" vai valsts budžeta līdzekļiem par aktīvajiem nodarbinātības pasākumiem, kurus Nodarbinātības valsts aģentūra kvalificējusi par stipendijām vai atlīdzībām.  Labklājības ministrija ir konstatējusi, ka Likuma pārejas noteikumu 52.punktā ir minēta tikai iepriekšējā Eiropas Savienības (ES) fondu plānošanas perioda Eiropas Sociālā fonda darbības programma „Cilvēkresursi un nodarbinātība”, un, šo normu tulkojot gramatiski, atbrīvojums nav attiecināms uz Eiropas Sociālā fonda jauno darbības programmu „Izaugsme un nodarbinātība”, kuras īstenošana uzsākta 2015.gadā. Tomēr Labklājības ministrijas informatīvā ziņojuma “Par nepieciešamajām izmaiņām likumā “Par iedzīvotāju ienākuma nodokli” saistībā ar Nodarbinātības valsts aģentūras aktīvo nodarbinātības pasākumu īstenošanu” un grozījuma Likuma pārejas noteikumu 52.punktā mērķis bija šo atlīdzību un stipendiju atbrīvošanu no aplikšanas ar iedzīvotāju ienākuma nodokli līdz 2017.gadam attiecināt uz visām Nodarbinātības valsts aģentūras kvalificētājam stipendijām un atlīdzībām, kas finansētas no valsts budžeta, Eiropas Sociālā fonda darbības programmas "Cilvēkresursi un nodarbinātība" un darbības programmas “Izaugsme un nodarbinātība” līdzekļiem.  Tādējādi likumprojekts paredz Eiropas Sociālā fonda darbības programmas nosaukuma maiņu no "Cilvēkresursi un nodarbinātība" uz “Izaugsme un nodarbinātība”. |
| 3. | Projekta izstrādē iesaistītās institūcijas | Valsts ieņēmumu dienests, Finanšu ministrija, Labklājības ministrija un Ekonomiskās sadarbības un attīstības organizācijas investīciju komiteja. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupas:   1. maksātāji, kuriem tiek piemērota nodokļa pamatlikme; 2. maksātāji, kas izmanto atvieglojumu par apgādībā esošām personām; 3. maksātāji, kas veic iemaksas Ekonomiskās sadarbības un attīstības organizācijas dalībvalstīs reģistrētajos privātajos pensiju fondos; 4. maksātāji, kas veic apdrošināšanas prēmiju maksājumus Ekonomiskās sadarbības un attīstības organizācijas dalībvalstīs reģistrētajās apdrošināšanas sabiedrībās; 5. maksātāji, kas reģistrējušās kā patentmaksas maksātāji; 6. maksātāji, kas atrodas bērna kopšanas atvaļinājumā, kā arī pārejošas darbnespējas, grūtniecības un dzemdību atvaļinājumā; 7. maksātāji, kuri tiesīgi piemērot ar nodokli neapliekamo minimumu. |
| 2. | Tiesiskā regulējuma ietekme uz tautsaimniecību un administratīvo slogu | Gada diferencētā neapliekamā minimuma ieviešana radīs papildu administratīvo slogu valsts iestādēm, bet ne darba devējiem. Savukārt, lai atgūtu iedzīvotāju ienākuma nodokli, ja tāds pienākas, piemērojot gada diferencēto neapliekamo minimumu, maksātājam būs jāiesniedz taksācijas gada deklarācija.  Attiecībā uz pārējām fiziskajām personām – iedzīvotāju ienākuma nodokļa maksātājiem administratīvais slogs nemainīsies. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015.** | | Turpmākie trīs gadi (*euro*) | | |
| **2016.** | **2017.** | **2018.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1.   Budžeta ieņēmumi: | 1 416 331 000 | 0 | 68 630 000 | 77 617 000 | 87 674 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 283 266 200 | 0 | 13 726 000 | 15 523 400 | 17 534 800 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 1 133 064 800 | 0 | 54 904 000 | 62 093 600 | 70 139 200 |
| 2.   Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3.   Finansiālā ietekme: | 0 | 0 | 68 630 000 | 77 617 000 | 87 674 000 |
| 3.1. valsts pamatbudžets | 0 | 0 | 13 726 000 | 15 523 400 | 17 534 800 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 54 904 000 | 62 093 600 | 70 139 200 |
| 4.Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5.   Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 | 0 |
| 5.2. speciālais budžets | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Diferencētā neapliekamā minimuma ieviešana ar 2016. gada 1. janvāri  Fiskālā ietekme no diferencētā neapliekamā minimuma ieviešanas 2016. gada 1. janvārī, ņemot vērā maksāšanas kārtību, 2017. gadā būs +5 867,0 tūkst. *euro* (valsts budžetā +1 173,4 tūkst. *euro*, pašvaldību budžetā +4 693,6 tūkst. *euro*), 2018. gadā +12 324,0 tūkst. *euro* (valsts budžetā +2 464,8 tūkst. *euro*, pašvaldību budžetā +9 859,2 tūkst. *euro*).  Savukārt ietekme no neapliekamā minimuma paaugstināšanas par 10 *euro* 2016. gadā un turpmākajos gados tiek plānota -17 000,0 tūkst. *euro* apmērā(valsts budžetā -3400,0 tūkst. *euro*, pašvaldību budžetā - 13 600,0 tūkst. *euro*)  Iedzīvotāju ienākuma nodokļa atvieglojuma par apgādībā esošām personām atcelšana par pilngadīgām un darbaspējīgām personām  Fiskālā ietekme no iedzīvotāju ienākuma nodokļa atvieglojuma par apgādībā esošām personām atcelšana par pilngadīgām (izņemot pilngadīgas personas, kas turpina mācīties izglītības iestādēs, kā arī personas ar invaliditāti) un darbaspējīgām personām 2016. gadā un turpmākajos gados tiek plānota +25 000,0 tūkst. *euro* apmērā (valsts budžetā + 5 000,0 tūkst. *euro*, pašvaldību budžetā +20 000,0 tūkst. *euro*).  Iedzīvotāju ienākuma nodokļa likmes saglabāšana 23% apmērā  Iedzīvotāju ienākuma nodokļa likmes saglabāšana 23% apmērā veidos pozitīvu fiskālo ietekmi 2016.gadā +60 630,0 tūkst. *euro* (valsts budžetā +12 126,0 tūkst. *euro*, pašvaldību budžetā +48 504,0 tūkst. *euro*), 2017. gadā +63 750,0 tūkst. *euro* (valsts budžetā +12 750,0 tūkst. *euro*, pašvaldību budžetā +51 000,0 tūkst. *euro*) un 2018. gadā +67 350,0 tūkst. *euro* (valsts budžetā +13 470,0 tūkst. *euro*, pašvaldību budžetā +53 880,0 tūkst. *euro*). | | | | |
| 6.1. detalizēts ieņēmumu aprēķins | Nav. | | | | |
| 6.2. detalizēts izdevumu aprēķins | Nav. | | | | |
| 7. Cita informācija | Fiskālā ietekme no solidaritātes nodokļa stāšanās spēkā ar 2016. gada 1. janvāri norādīta likumprojektā “Solidaritātes nodokļa likums”.  Fiskālā ietekme no minimālā sociālās apdrošināšanas obligāto iemaksu objekta ieviešanas norādīta likumprojektā "Grozījumi likumā "Par valsts sociālo apdrošināšanu"".  Valsts ieņēmumu dienestam, lai ieviestu plānotos grozījumus likumprojektā „Par iedzīvotāju ienākuma nodokli” un veiktu izmaiņas informācijas sistēmās, paredzamās izmaksas plānotas 70 703 *euro* apmērā, tai skaitā Nodokļu informācijas sistēmā – 31 021 *euro* apmērā, Elektroniskās deklarēšanas sistēmā - 15 428 *euro*, Datu noliktavas sistēmā - 7 892 *euro*, Audita atbalsta informācijas sistēmā - 16 362 *euro* apmērā. 2016.gadā izdevumi izmaiņu informācijas sistēmās (Nodokļu informācijas sistēmā, Elektroniskās deklarēšanas sistēmā, Datu noliktavas sistēmā, Audita atbalsta informācijas sistēmā) veikšanai tiks nodrošināti Finanšu ministrijas programmas 33.00.00 „Valsts ieņēmumu un muitas politikas nodrošināšana” ietvaros, bet 2017.gadā ir nepieciešami papildus līdzekļi.  Atbilstoši Ministru kabineta 2015.gada 31.augusta sēdes protokola Nr.43 4.§ „Par informatīvo ziņojumu “Par priekšlikumiem valsts budžeta ieņēmumiem un izdevumiem 2016.gadam un ietvaram 2016. 2018.gadam” 7.punktam, gatavojot likumprojektu “Par vidēja termiņa budžeta ietvaru 2017., 2018. un 2019.gadam” un likumprojektu “Par valsts budžetu 2017.gadam”, nepieciešams izvērtēt un iekļaut Valsts ieņēmumu dienesta izmaksas diferencētā neapliekamā minimuma administrēšanai, ņemot vērā progresu risinājumu ieviešanā par iespēju saņemt datus elektroniski apkopotā veidā no datu informācijas sistēmām par maksātāja izdevumiem par izglītību un ārstniecību.  Likumprojekta īstenošana 2016.gadā tiks nodrošināta Finanšu ministrijas programmas 33.00.00 „Valsts ieņēmumu un muitas politikas nodrošināšana” esošo valsts budžeta līdzekļu ietvaros, bet 2017.gadā ir nepieciešami papildus līdzekļi. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | |  | | --- | | Pēc likuma grozījumu spēkā stāšanās nepieciešams veikt attiecīgus grozījumus Ministru kabineta 2010.gada 21.septembra noteikumos Nr.899 „Likuma „Par iedzīvotāju ienākuma nodokli” normu piemērošanas kārtība”, ka arī izstrādāt grozījumus Ministru kabineta 2013.gada 29.oktobra noteikumos Nr.1210 “Noteikumi par mēneša neapliekamā minimuma un nodokļa atvieglojuma apmēru iedzīvotāju ienākuma nodokļa aprēķināšanai”. Ņemot vērā minēto, ir izstrādāts Ministru kabineta sēdes protokollēmuma projekts „Par likumprojektu „Grozījumi likumā „Par iedzīvotāju ienākumu nodokli”, kurā ir iekļauts 4.punkts, kas paredz jaunu noteikumu projekta “’Grozījumi Ministru kabineta 2013.gada 29.oktobra noteikumos Nr.1210 “Noteikumi par mēneša neapliekamā minimuma un nodokļa atvieglojuma apmēru iedzīvotāju ienākuma nodokļa aprēķināšanai”” iesniegšanas termiņu Ministru kabinetā - 2015.gada 15.decembris.  Saistītais likumprojekts - “Solidaritātes nodokļa likums” (Ministru kabineta 2015.gada 25.augusta sēdes protokola Nr.41 43.§ 4.punkts). | |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Ekonomiskās sadarbības un attīstības organizācijas (*OECD*) Investīciju komitejas ziņojumā par Latvijas izvērtējumu OECD Investīciju komitejā(*Accession Examination Of Latvia Under The OECD Investment Instruments*) norādīts uz nepieciešamību attiecināt uz visām OECD valstīm iedzīvotāju ienākuma nodokļa režīmu, kuru piemēro iemaksām privātajos pensiju fondos un apdrošināšanas prēmiju maksājumiem, kas atbilstoši dzīvības apdrošināšanas līgumam (ar līdzekļu uzkrāšanu) izdarīti apdrošināšanas sabiedrībai, ne tikai uz valstīm, kas ir Eiropas savienības dalībvalstis. Latvija ir informējusi komiteju par gatavību 2015.gada laikā virzīt atbilstošus grozījumus likumā “Par iedzīvotāju ienākuma nodokli” un par to, ka minētos grozījumus likumā plānots pieņemts līdz 2015.gada beigām. Līdz ar to paredzēts, ka OECD dalībvalstu rezidentus nediskriminējošs regulējums stāsies spēkā 2016.gada 1.janvārī. |
| 3. | Cita informācija | Nav. |

|  |  |  |
| --- | --- | --- |
| **VI. Tiesību akta projekta izpildes nodrošināšana un tās ietekme uz institūcijām** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par plānotajiem pasākumiem saistībā ar iedzīvotāju ienākuma nodokļa likmi un diferencētā neapliekamā minimuma ieviešanu ir informēta Nacionālā trīspusējā sadarbības padome. |
| 2. | Sabiedrības līdzdalība projekta izstrādē | Par plānotajiem pasākumiem saistībā ar iedzīvotāju ienākuma nodokļa likmi un diferencētā neapliekamā minimuma ieviešanu ir informēta Nacionālā trīspusējā sadarbības padome. |
| 3. | Sabiedrības līdzdalības rezultāti | Nacionālā trīspusējā sadarbības padome neatbalsta plānotos grozījumus saistībā ar nodokļa likmi, daļēji atbalsta plānotos pasākumus saistībā ar diferencētā neapliekamā minimuma ieviešanu. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Funkcijas un uzdevumi netiek grozīti.  Jaunas institūcijas nav nepieciešams izveidot.  Nav plānota esošu institūciju likvidācija vai reorganizācija. |
| 3. | Cita informācija | Nav. |

Finanšu ministrs J.Reirs

10.09.2015

3020

Finanšu ministrijas Tiešo nodokļu departamenta

Īpašuma un iedzīvotāju ienākuma

nodokļu nodaļas vadītājas vietniece

Veinberga 67083848, faksa Nr.67095421

[Inese.Veinberga@fm.gov.lv](mailto:Inese.Veinberga@fm.gov.lv)